COM7 ร่วงยาว 7 วันติด รูดต่อ 3% “นิวโลว์” รอบ 1ปี สวนโบรกฯแนะ “ซื้อ” ชี้กำไรปี 61 โตแกร่ง
COM7 ร่วงยาว 7 วันติด รูดต่อ 3% "นิวโลว์" รอบ 1 ปี สวนโบรกฯแนะ "ซื้อ" ชี้กำไรปี 61 โตแกร่ง โดยล่าสุด ณ เวลา 11.36 น. อยู่ที่ระดับ 15.50 บาท ลบ 0.40 บาท หรือ 2.52% สูงสุดที่ระดับ 15.80 บาท ต่ำสุดที่ระดับ 15.40 บาท ด้วยมูลค่าการซื้อขาย 37.51 ล้านบาท
28 ธ.ค. 2561

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 11.36 น. อยู่ที่ระดับ 15.50 บาท ลบ 0.40 บาท หรือ 2.52% สูงสุดที่ระดับ 15.80 บาท ต่ำสุดที่ระดับ 15.40 บาท ด้วยมูลค่าการซื้อขาย 37.51 ล้านบาท

ทั้งนี้ ราคาหุ้น COM7 ปรับตัวลดลงทำจุดต่ำสุดอีกครั้งในรอบ 1 ปี นับตั้งแต่ราคาหุ้นปิดที่ระดับ 15.40 บาท เมื่อวันที่ 16 ม.ค. 61
ด้านนักเคราะห์ บล.ทิสโก้ ระบุในบทวิเคราะห์ ยังคงคำแนะนำ “ซื้อ” หุ้น COM7 ในราคา 24 บาท/หุ้น โดยประเมินกำไรสุทธิปี 61 ของ COM7 ที่ระดับ 235 ล้านบาท เพิ่มขึ้น 56.3% จากปีก่อน และเพิ่มขึ้น 8.9% จากไตรมาสก่อน ซึ่งดีกว่าที่ทีมวิจัยและตลาดคาดไว้ที่ระดับ 221 ล้านบาท (เพิ่มขึ้น 6.58%)
โดยปัจจัยหลักมาจากรายได้จากธุรกิจมือถือมีการเติบโต 26% จากปีก่อน มาอยู่ที่ 5,289 ล้านบาท เป็นไปตามการเปิดสาขาใหม่และการเปิดตัวสินค้าใหม่ของแบรนด์ต่างๆ เช่น Samsung, VIVO, OPPO และสินค้าของแบรนด์ Apple ที่ขายดีในกลุ่ม Ipad รองลงมาคือกลุ่มอุปกรณ์เสริมและการบริการยังเติบโตได้ดี 33% และ 48% จากปีก่อนตามลำดับ
สำหรับอัตรากำไรขั้นต้นในไตรมาส 3/61 อยู่ที่ 13.9% เพิ่มขึ้นจาก 13.6% เทียบกับปีก่อน และ 13.2% จากไตรมาสก่อน จากส่วนผสมผลิตภัณฑ์ที่มีอัตรากำไรสูงจากทั้งกลุ่มสินค้าจากแบรนด์ต่างๆ และกลุ่มอุปกรณ์เสริมที่มีอัตรากำไรขั้นต้นสูงกว่า